S-261/2014

Mál þetta, sem dómtekið var 13. maí 2014, er höfðað af lögreglustjóranum á höfuðborgarsvæðinu gegn ákærða, S-kk-þgf E-kk-þgf H-kk-þgf, kt. 170293-3049, Kristnibraut 16, Reykjavík, með tveim ákærum og einni framhaldsákæru. Með ákæru 25. febrúar 2014 og framhaldsákæru 3. apríl 2014 eru ákærða gefin að sök eftirgreind fíkniefna-, vopna- og tollalagabrot á árinu 2013:

I.

Fyrir eftirgreind fíkniefna-, vopna-, og tollalagabrot, með því að hafa:

1. Þriðjudaginn 25. júní átt og haft í vörslum sínum úðavopn og slöngubyssu í bifreiðinni PF-809 og einnig haglabyssu, loftbyssu, skammbyssu, eftirlíkingu af skammbyssu, raflostbyssu og skotfæri, án þess að geyma þau í aðskildum læstum hirslum, hnúajárn, exi, hníf með 18 cm löngu blaði, 3 hafnaboltakylfur, kylfu sem ekki er ætluð til íþróttaiðkunar, stunguhníf, anabólíska stera ( 200 töflur af Dinabol, 100 töflur af Anavar, 10 töflur af Metoprolol og 10ml glas af Sustanol), sem ákærði vissi eða mátti vita að væru ólöglega innfluttir til landsins, 107,83 g af kannabislaufum og 0,10 g af amfetamíni á heimili sínu að Kristnibraut 16 og lögregla fann við leit og lagð hald á.

Mál 007-2013-33250

Er þetta talið varða við 12. gr., 12. gr., sbr. g.- lið 2. gr., 2. mgr. 23. gr., a.-,b.-, og c.-lið 2. mgr. og 4. mgr. 30. gr., allt sbr. 36. gr. vopnalaga nr. 16/1998 og 2.gr. sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og 1. mgr. 171. gr., sbr. 169. gr., tollalaga nr. 88/2005.

II.

Fyrir eftirgreind umferðarlagabrot, með því að hafa:

2. Þriðjudaginn 27. ágúst í Reykjavík ekið bifreiðinni RV-J86, sviptur ökurétti, áleiðis frá bifreiðastæði við Kristnibraut 16 uns lögregla stöðvaði aksturinn.

Mál 007-2013-44795

3. Sunnudaginn 8. september í Reykjavík ekið bifreiðinni RV-J86, sviptur ökurétti, norður Suðurlandsveg, á vegarkafla rétt við Hádeigismóa, uns lögregla stöðvaði aksturinn.

Mál 007-2013-47420

4. Föstudaginn 13. september í Reykjavík ekið bifreiðinni RV-J86, sviptur ökurétti, um vegarkafla rétt við Kristnibraut 16 uns lögregla stöðvaði aksturinn.

Mál 007-2013-48613

5. Laugardaginn 28. september í Reykjavík ekið bifreiðinni KH-176, sviptur ökurétti, um Fákafen, á vegarkafla rétt við veitingastaðinn Hlöllabáta, uns lögregla stöðvaði aksturinn.

Mál 007-2013-51961

6. Sunnudaginn 29. september í Reykjavík ekið bifreiðinni KP-522, sviptur ökurétti og óhæfur um að stjórna henni örugglega, vegna áhrifa ávana- og fíkniefna (í blóði mældust 470 ng/ml af amfetamíni og í þvagi fannst einnig metamfetamín og tetrahýdrókannabínólsýra) áleiðis frá Gömlu Hringbraut og suður Bústaðaveg, norður Litluhlíð og austur Hörgshlíð þar sem hann stöðvaði aksturinn og hljóp á brott en gaf sig fram við lögreglu stuttu seinna og var handtekinn.

Mál 007-2013-51229

7. Mánudaginn 21. október í Reykjavík ekið bifreiðinni RV-J86, sviptur ökurétti, óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 135 ng/ml og metamfetamín 390 ng/ml) og með 141 km hraða á klst. norður Vesturlandsveg, á vegarkafla rétt við Varmadalsveg, þar sem leyfður hámarkshraði var 80 km á klst., uns lögregla stöðvaði aksturinn.

Mál 007-2013-55645

8. Miðvikudaginn 23. október í Mosfellsbæ ekið bifreiðinni RV-J86, sviptur ökurétti, og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 235 ng/ml og metamfetamín 25 ng/ml) á vegarkafla við Flugumýri 16 þar sem lögregla hafði afskipti af honum

Mál 007-2013-56359

9. Laugardaginn 26. október 2013 í Reykjavík ekið bifreiðinni RV-J86, sviptur ökurétti og óhæfur um að stjórna henni örugglega, vegna áhrifa ávana- og fíkniefna (í blóði mældist amfetamín 170 ng/ml) um Vesturlandsveg áleiðis til Reykjavíkur uns lögregla stöðvaði aksturinn á vegarkafla rétt við Leirvogstungu.

Mál 007-2013-56903

10. Mánudaginn 28. október 2013 í Reykjavík ekið bifreiðinni RV-J86 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 195 ng/ml) um bifreiðastæði bifreiðasölunnar Bíll.is við Malarhöfða 2 uns lögregla stöðvaði aksturinn og fyrir að hafa í kjölfar þess að vera handtekinn ekki hlýtt fyrirmælum lögreglu um að halda kyrru fyrir í lögreglubifreið heldur hlaupið á brott en verið handtekinn skömmu síðar.

Mál 007-2013-57282

Eru brot í 2. til og með 10. lið varða við 1. mgr. 48. gr. auk þess sem brot í liðum 7. til og með 11. talin varða við 1. mgr., sbr. 2. mgr. 45. gr. a. og brot í 7. lið auk þess við 2. mgr., sbr. 4. mgr., 37. gr., allt sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006 og telst brot í 10. lið auk þess varða við 19. gr., sbr. 41. gr. lögreglulaga nr. 90/1996.

Er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þess er enn fremur krafist að ákærði sæti upptöku á framangreindum vopnum og skotfærum samkvæmt 1. mgr. 37. gr. vopnalaga nr. 16/1998 og 1. mgr. 69. gr. a. almennra hegningarlaga nr. 19/1940 sem og að framangreindir anabólískir sterar verði gerðir upptækir samkvæmt 3. mgr. 48. gr. lyfjalaga nr. 93/1993, 2. mgr. 68. gr. lyfsölulaga og 1. mgr. 181. gr. tollalaga nr. 88/2005. Þess er einnig krafist að bifreiðin RV-J86 verði gerð upptæk til ríkissjóðs, samkvæmt. 2. mgr. 107. gr. a. umferðarlaga nr. 50/1987, sbr. 9. gr. l. nr. 69/2007.

Með ákæru 3. apríl 2014 er ákærða gefin að sök eftirgreind hegningarlaga-, umferðar- og vopnalagabrot:

I.

Fyrir eftirgreind hegningarlagabrot:

1. Líkamsárás í Hafnarfirði með því að hafa fimmtudaginn 24. október 2013, á bifreiðaverkstæðinu Þ við Flugumýri 16, veist að X, með kylfu og slegið hann í vinstri handlegg með þeim afleiðingum að X hlaut eymsli, bólgu og mar yfir vinstra miðhandarbein (metacarpal).

Mál 007-2013-56535

Er þetta talið varða við 1. mgr. 217. gr. almennra hegningarlaga nr. 19/1940.

2. Þjófnað í Kópavogi með því að hafa þriðjudaginn 24. desember 2013, í félagi við R og V, stolið hitablásara að óþekktu verðmæti frá athafnasvæði Vatnsvirkjans ehf. við Smiðjuveg 11.

Mál 007-2013-67278

Er þetta talið varða við 1. mgr. 244. gr. laga nr. 19/1940.

II.

Fyrir eftirgreind umferðarlagabrot, með því að hafa:

3. Föstudaginn 15. nóvember 2013 á Akranesi ekið bifreiðinni NV-127 sviptur ökurétti vestur Akranesveg uns lögregla stöðvaði aksturinn.

Mál 012-2013-1630

4. Þriðjudaginn 24. desember 2013 í Kópavogi ekið bifreiðinni RU-673 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 430 ng/ml og tetrahýdrókannabínól 0,6 ng/ml) um Smiðjuveg uns lögregla stöðvaði aksturinn.

Mál 007-2013-67278

Eru brot í 3. og 4. lið varða við 1. mgr. 48. gr. auk þess sem brot í 4. lið eru talin varða við 1. mgr., sbr. 2. mgr., 45. gr. a., allt sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007 og 5. gr. laga nr. 66/2006.

III.

Fíkniefna og vopnalagabrot með því að hafa:

4. Sunnudaginn 13. október 2013 í Reykjavík átt og haft í vörslum sínum hafnaboltakylfu, sem ekki var ætluð til íþróttaiðkunar, kasthníf og skotfæri, án þess að geyma þau í læstum hirslum og 3,73 g af maríhúana sem lögregla fann við leit og lagði hald á.

Mál 007-2013-53939

Er þetta talið varða við 2. mgr. 23. gr., c. og e.-lið 2. mgr. 30. gr., allt sbr. 36. gr. vopnalaga nr. 16/1998 og 2.gr. sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og 1. mgr. 171. gr., sbr. 169. gr., tollalaga nr. 88/2005.

Er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og er þess enn fremur krafist að ákærði sæti upptöku á framangreindum vopnum og skotfærum samkvæmt 1. mgr. 37. gr. vopnalaga nr. 16/1998 og 1. mgr. 69. gr. a. almennra hegningarlaga nr. 19/1940.

Ákærði neitar sök skv. 1., 6., 8. og 10 tl. ákæru 25. febrúar 2014 og skv. 1. tl. ákæru 3. apríl 2014. Játar hann sök að öðru leyti. Verjandi ákærða krefst sýknu af þeim ákæruliðum er ákærði neitar sök. Krefst hann vægustu refsingar er lög leyfa að öðru leyti og málsvarnarlauna sér til handa, er greiðist úr ríkissjóði.

Ákærði játar sök skv. 2., 3., 4., 5., 7., og 9. tl. ákæru 25. febrúar 2014. Einnig játar ákærði sök skv. 2., 3., 4. og 5. tl. ákæru 3. apríl 2014. Með vísan til þeirra játninga ákærða, sem samrýmast gögnum málsins, verður ákærði sakfelldur skv. þessum liðum ákæru og er háttsemi ákærða rétt heimfærð til refsiákvæða að því leyti til.

1. tl. ákæru 25. febrúar 2014.

Ákærði hefur viðurkennt að hafa haft í bifreiðinni PF-809 og á heimili sínu að Kristnibraut 16 í Reykjavík, muni, lyf og fíkniefni samkvæmt þessum tölulið ákæru. Með þeim vörslum sínum hefur ákærði gerst sekur um brot samkvæmt þessum tölulið ákæru og er háttsemi hans rétt heimfærð til refsiákvæða í ákærunni.

6. tl. ákæru 25. febrúar 2014.

Samkvæmt skýrslu lögreglu frá sunnudeginum 29. september 2013 ók lögregla það kvöld kl. 22.51 Snorrabraut til suðurs. Var lögregla að sinna tilkynningu um slagsmál við Sjafnargötu í Reykjavík, en samkvæmt tilkynningunni áttu fjórir aðilar að hafa farið á brott af vettvangi á bifreið með skráningarnúmerið KP-522. Í skýrslu lögreglu kemur fram að bifreið þessi hafi verið kyrrstæð á gatnamótum Gömlu-Hringbrautar og Snorrabrautar, með akstursstefnu í austur. Hafi lögreglumenn í lögreglubifreiðinni séð ákærða sem ökumann bifreiðarinnar KP-522. Ákærði hafi ekið bifreiðinni suður Bústaðaveg og lögregla fylgt í humátt á eftir. Ákærði hafi ekið bifreiðinni greitt norður Litluhlíð og austur Hörgshlíð þar sem hann hafi stöðvað aksturinn og hlaupið á brott úr bifreiðinni. Hafi lögregla misst sjónir af akstri ákærða við Flugvallaveg en séð bifreiðinni ekið um Litluhlíð. Bifreiðin hafi verið mannlaus er lögregla hafi komið að henni í Hörgshlíð. Nokkru síðar um kvöldið hafi ákærði komið gangandi með hund í bandi. Hafi hann verið handtekinn og færður á lögreglustöð. Þar sem þvagsýni úr ákærða hafi mælst jákvætt fyrir metamfetamíni og tetrahýdrókannabínólsýru hafi verið dregið úr honum blóð. Samkvæmt matsgerð Rannsóknarstofu í lyfja- og eiturefnafræði frá 14. október 2013, mældist í blóðsýni úr ákærða 470 ng/ml af amfetamíni.

Niðurstaða:

Ákærði neitar sök samkvæmt þessum ákærulið. Þrír lögreglumenn er óku lögreglubifreið um Snorrabraut og afskipti höfðu af ákærða staðhæfðu fyrir dóminum að ákærði hafi verið ökumaður bifreiðarinnar KP-522, greint sinn. Með vísan til vættis þessara lögreglumanna er komin fram lögfull sönnun um að ákærði hafi ekið bifreiðinni sviptur ökurétti og óhæfur til að stjórna henni örugglega vegna áhrifa ávana- og fíkniefna. Með hliðsjón af því verður ákærði sakfelldur samkvæmt þessum tölulið ákæru og er háttsemi hans rétt heimfærð til refsiákvæða í ákæru.

8. tl. ákæru 25. febrúar 2014.

Samkvæmt skýrslu lögreglu frá miðvikudeginum 23. október 2013 var lögregla þann dag kl. 16.00, send að Flugumýri 16 í Mosfellsbæ, en tilkynnt hafði verið um hótun. Fram kom að sá sem haft hafi í hótunum hafi verið vopnaður kylfu. Skömmu síðar hafi komið tilkynning um að viðkomandi væri sestur inn í svarta Cadilac bifreið sem staðið hafi kyrrstæð á staðnum. Fram kemur að er lögregla hafi komið á staðinn hafi ákærði staðið við bifreið með skráningarnúmerið RV-J86, en bifreiðin hafi verið svört Cadilac bifreið. Hafi ákærði haldið á kveikjuláslyklum bifreiðarinnar. Hann hafi verið verulega æstur og af þeim sökum verið grunaður um að vera undir áhrifum örvandi efna. Hann hafi verið mjög ör og æstur, þurr í munni og með þanin sjáöldur. Á vettvangi hafi gefið sig fram vitni sem staðhæft hafi að ákærði hafi komið á bifreiðinni og lagt henni fyrir utan Flugumýri 16. Ákærði hafi verið handtekinn grunaður um akstur sviptur ökurétti og undir áhrifum ávana- og fíkniefna. Á lögreglustöð hafi verið dregið blóð úr ákærða til ákvörðunar á innihaldi. Samkvæmt matsgerð Rannsóknarstofu í lyfja- og eiturefnafræði frá 6. nóvember 2013 mældist í blóði ákærða greint sinn, 235 ng/ml af amfetamíni og 25 ng/ml af metamfetamíni.

Niðurstaða:

Ákærði neitar sök. Kveðst hann ekki hafa ekið bifreiðinni umrætt sinn. Fyrir dóm komu vitni sem störfuðu á bifreiðaverkstæði Þ við Flugumýri 16. A og X staðhæfðu, er lögregluskýrsla var tekin af þeim, að ákærði hafi ekið bifreiðinni RV-J86 við Flugumýri 16 þann 23. október 2013. Fyrir dómi staðfestu A og X að hafa gefið lögregluskýrslu vegna málsins en þeir myndu atvik lítið í dag. Þegar litið er til framburða vitna þessara hjá lögreglu og þess að ákærði var með kveikjuláslykla að bifreiðinni RV-J86 er lögreglu bar að garði, er hafið yfir allan vafa að ákærði hafi ekið bifreiðinni við Flugumýri 16 þann 23. október 2013. Verður ákærði sakfelldur samkvæmt 8. tl. ákæru og er háttsemin þar rétt heimfærð til refsiákvæða.

10. tl. ákæru 25. febrúar 2014.

Mánudaginn 28. október 2013, kl. 16.25 fékk lögregla tilkynningu um að ökumaður bifreiðar með skráningarnúmerið RV-J86 væri í annarlegu ástandi og á ferðinni á bílasölum á Höfðanum. Fram kemur að lögreglumenn hafi haldið á staðinn og svipast um eftir bifreiðinni. Hafi þeir veitt bifreiðinni athygli þar sem henni hafi verið ekið á bifreiðastæði bifreiðasölunnar Bill.is. Er ökumaður bifreiðarinnar hafi orðið lögreglu var hafi hann stöðvað hana og farið út úr henni. Hafi ökumaðurinn, ákærði í máli þessu, komið til lögreglu og rætt við hana. Í bifreiðinni hafi verið farþegi og stór hundur. Ákærði hafi virst vera í annarlegu ástandi. Hafi hann verið þvoglumæltur og einkennilegur til augnanna. Hafi hann verið handtekinn grunaður um akstur undir áhrifum ávana- og fíkniefna. Ákærði hafi ekki hlýtt fyrirmælum lögreglu um að halda kyrru fyrir í lögreglubifreiðinni heldur rokið út úr henni og stungið af. Hafi lögregla misst sjónir af honum. Nokkru síðar hafi aðrir lögreglumenn tilkynnt að þeir væru með ákærða í haldi, en hann hafi fundist við húsnæði við Malarhöfða. Ákærði hafi verið færður á lögreglustöð þar sem dregið hafi verið úr honum blóðsýni til rannsóknar á innihaldi. Samkvæmt matsgerð Rannsóknarstofu í lyfja- og eiturefnafræði frá 18. nóvember 2013 mældist í blóði ákærða, greint sinn 195 ng/ml af amfetamíni.

Niðurstaða:

Ákærði neitar sök. Kveðst hann ekki hafa verið ökumaður bifreiðarinnar greint sinn. Tveir lögreglumenn er afskipti höfðu af akstri ákærða komu fyrir dóminn og staðfestu að ákærði hafi ekið bifreiðinni RV-J86 um bifreiðastæði við bílasöluna Bill.is 28. október 2013. Þeir báru jafnframt um það að ákærði hafi stungið af eftir að hafa verið færður í lögreglubifreið. Með vísan til þess er komin fram lögfull sönnun um að ákærði hafi ekið bifreiðinni greint sinn sviptur ökurétti og undir áhrifum ávana- og fíkniefna. Jafnframt er komin fram lögfull sönnun um að ákærði hafi, í kjölfar þess að hafa verið handtekinn, ekki hlýtt fyrirmælum lögreglu um að halda kyrru fyrir í lögreglubifreiðinni, heldur hlaupið á brott. Verður ákærði sakfelldur samkvæmt 10. tl. ákæru og er háttsemin þar rétt heimfærð til refsiákvæða.

1. tl. ákæru 3. apríl 2014.

Samkvæmt skýrslu lögreglu frá fimmtudeginum 24. október 2013 fékk lögregla þann dag kl. 17.46 tilkynningu um líkamsárás að Flugumýri 16 í Mosfellsbæ. Samkvæmt tilkynningunni hafi ákærði komið með kylfu á staðinn og veist að brotaþola, starfsmanni á bifreiðaverkstæði Þ við Flugumýri. Fram kemur að er lögregla mæti á staðinn hafi brotaþoli greint frá því að ákærði væri nýfarinn af staðnum og að ákærði hafi komið inn á verkstæðið og kallað á sig með nafni. Hafi brotaþoli verið að vinna við bifreið inni á verkstæðinu. Hafi brotaþoli reist sig upp og ákærði þá komið aðvífandi með kylfu reidda til höggs. Hafi brotaþoli lyft vinstri handlegg til varnar högginu og það lent á handarbaki vinstri handar. Hafi brotaþoli snúist til varnar og hrakið ákærða frá sér. Í þann mund hafi bróðir brotaþola komið að og ákærði þá hlaupið á brott. Hafi brotaþoli lýst kylfu ákærða sem útdraganlegri kylfu líkri þeirri er lögregla bæri. Bróðir brotaþola hafi lýst því á staðnum að hann hafi ekki séð árásina en heyrt lætin er brotaþoli hafi rekið ákærða frá sér. Hafi brotaþoli ætlað á heilsugæslustöð til að huga að áverkum sínum en hann hafi verið bólginn og marinn á hendi. Í frumskýrslu lögreglu kemur fram að rætt hafi verið við brotaþola síðar sama dag. Hafi brotaþoli sagt að hann ætlaði ekki að kæra verknaðinn þar sem hann hefði sjálfur gengið frá málinu með því að hafa samband við föður ákærða og biðja hann um að hafa hemil á syni sínum.

Samkvæmt vottorði læknis leitaði brotaþoli á heilsugæslustöð Mosfellsumdæmis, 24. október 2013. Fram kemur að brotaþoli hafi fundið fyrir verk í handarbaki vinstri handar og hægri úlnlið. Bólga og mar hafi verið yfir miðhandarbeini vinstri handar. Hafi hann verið mjög aumur við þreifingu.

Tekin var lögregluskýrsla af brotaþola 30. desember 2013. Lýsti hann atvikum þannig að ákærði hafi komið inn á verkstæðið með kylfu á lofti. Hafi ákærði gengið rakleitt að brotaþola og keyrt kylfuna niður af miklu afli. Hafi brotaþoli borið vinstri hendi fyrir sig og höggið lent á handarbaki hans. Hafi honum virst sem ákærði ætlaði að lemja sig í höfuðið með kylfunni. Hafi brotaþoli snúist til varnar og náð að hrekja ákærða á brott þegar bróðir brotaþola hafi komið að þeim. Brotaþoli vildi ekki kæra árásina. Hafi brotaþoli rætt við kunningja föður ákærða og beðið hann um að tala við föður ákærða og fá hann til að hafa stjórn á syni sínum. Brotaþoli hafi komið á verkstæðið og beðist afsökunar á framferði sínu. Brotaþoli kom fyrir dóm við aðalmeðferð málsins. Kvað hann hafa komið til orðaskaks milli sín og ákærða greint sinn. Ákærði hafi verið ósáttur og þeir rifist. Geti verið að ákærði hafi slegið brotaþola. Þeir hafi sæst eftir atvikið. Brotaþoli kvaðst hafa gefið skýrslu hjá lögreglu vegna málsins.

Bróðir brotaþola gaf skýrslu hjá lögreglu 2. janúar 2014. Kvaðst hann hafa verið á verkstæðinu umrætt sinn og verið innst í salnum. Hafi hann heyrt mann kalla nafn brotaþola og þá litið fram í salinn. Hafi hann séð ákærða slá brotaþola eitt högg í hægri hendi með útdreginni kylfu. Því næst hafi ákærði hlaupið á brott út af verkstæðinu. Fyrir dómi kvaðst bróðir brotaþola hafa verið inni á verkstæðinu en ekki séð árásina sjálfa. Ákærði og brotaþoli hafi sæst eftir atvikið og tekist í hendur.

Niðurstaða:

Ákærði neitar sök. Kveðst hann ekki hafa ráðist á brotaþola samkvæmt þessum tölulið ákæru eða valdið honum líkamstjóni.

Brotaþoli gaf lögreglu upplýsingar um árás ákærða er lögregla mætti á staðinn. Þá gaf brotaþoli skýrslu hjá lögreglu síðar þar sem hann lýsti árás ákærða. Brotaþoli hefur fyrir dómi lítið vilja gera úr málinu og kveður aðila hafa sæst. Sama á við um bróður brotaþola, sem lýsti árásinni hjá lögreglu er tekin var skýrsla af vitninu. Í málinu liggur fyrir áverkavottorð vegna komu brotaþola á slysadeild þann dag sem atvikið átti sér stað. Greindist hann með eymsli, bólgu og mar yfir vinstri miðhandarbeini. Samkvæmt 2. mgr. 217. gr. laga nr. 19/1940 tekur ákæruvald ákvörðun um hvort almenningshagsmunir krefjist málshöfðunar samkvæmt ákvæðinu. Hefur ákæruvald metið það svo að almenningshagsmunir krefjist þess að ákærði verði ákærður fyrir brot samkvæmt þessum ákærulið. Við því mati verður ekki hróflað. Með áverkavottorði sem frammi liggur í málinu og skýrslum er teknar voru af brotaþola og vitni á vettvangi hjá lögreglu er það hafið yfir skynsamlegan vafa að ákærði hafi veist að brotaþola svo sem lýst er í ákæru og með þeim afleiðingum er þar koma fram. Verður ákærði sakfelldur samkvæmt ákæru og er háttsemin þar rétt heimfærð til refsiákvæða.

Ákærði er fæddur í febrúar 1993. Hann á að baki sakaferil allt frá árinu 2008. Frá þeim tíma hefur ákærði fimm sinnum verið dæmdur fyrir brot gegn almennum hegningarlögum, umferðarlögum og lögum um ávana- og fíkniefni. Á sama tíma hefur ákærði sex sinnum gengist undir sáttir eða viðurlagaákvarðanir fyrir brot gegn umferðarlögum, lögum um ávana- og fíkniefni eða vopnalögum. Flestar þessar úrlausnir eru frá árunum 2012 og 2013. Dómar ákærða á þeim árum eru frá 3. febrúar, 16. mars og 5. desember 2012 og 25. september 2013. Sáttirnar eru frá 16. mars 2012 og 22. ágúst 2013. Að því er varðar ákæru 25. febrúar 2014 eru brot samkvæmt 1. tl. framin fyrir sáttina og dóminn frá árinu 2013 og því hegningarauki. Brot skv. 2. til 4. tl. eru hegningarauki við dóminn frá í september 2013. Að öðru leyti eru brot samkvæmt ákærunni ítrekun. Að því er varðar ákæru 3. apríl eru brot samkvæmt þeirri ákæru öll ítrekun. Refsing ákærða verður ákveðin með hliðsjón af 77 og 78. gr. laga nr. 19/1940. Við ákvörðun refsingar er til þess að líta að brot ákærða frá árinu 2008 til 2010 voru framin áður en ákærði náði 18 ára aldri. Hafa þau því ekki ítrekunaráhrif. Er refsing ákærða ákveðin fangelsi í 1 ár og 4 mánuði. Ekki er unnt að skilorðsbinda refsinguna.

Með vísan til lagaákvæða í ákæru er ákærði sviptur ökurétti ævilangt.

Upptaka fer fram svo sem í dómsorði greinir. Að því er bifreiðina RV-J86 varðar var ákærði skráður eigandi bifreiðarinnar er brot skv. 7. til 10. tl. ákæru 25. febrúar 2014 voru framin. Er því fullnægt skilyrðum 2. mgr. 107. gr. a laga nr. 50/1987 til að upptakan nái fram.

Ákærði greiði sakarkostnað samkvæmt sakarkostnaðaryfirliti. Fyrirsvarsmaður bifreiðaverkstæðisins Þ við Flugumýri, sem jafnframt er brotaþoli í málinu, hefur gert kröfu um þóknun fyrir atvinnumissi skv. 125. gr. laga nr. 88/2008, en loka hafi þurft verkstæðinu þar sem allir starfsmenn þess hafi þurft að koma á sama tíma í dóminn til skýrslugjafar sem vitni. Krafa þessi er réttmæt og ákvarðast þóknun fyrir atvinnumissinn 54.906 krónur. Telst þóknunin til sakarkostnaðar, sbr. b. liður 1. mgr. 216. gr. laga nr. 88/2008. Til viðbótar þessu greiði ákærði málsvarnarlaun skipaðs verjanda, að teknu tilliti til virðisaukaskatts, svo sem í dómsorði greinir. Að síðustu greiði ákærði 14.200 krónur í aksturskostnað verjandans.

D ó m s o r ð :

Ákærði, S-kk-nf Ö-kk-nf H-kk-nf, sæti fangelsi í 1 ár og fjóra mánuði.

Ákærði er sviptur ökurétti ævilangt.

Upptækt eru gerð til ríkissjóðs vopn og skotfæri, anabólískir sterar, bifreiðin RV-J86, 107,83 g af kannabislaufum, 0,10 g af amfetamíni og 3,73 g af maríhúana, sem lögregla lagði hald á við rannsókn málsins.

Ákærði greiði 1.441.005 krónur í sakarkostnað, þar með talið málsvarnarlaun skipaðs verjanda síns, S-kk-ef S-kk-ef héraðsdómslögmanns, 602.400 krónur. Að auki greiði ákærði 14.200 krónur í aksturskostnað verjanda.

S-kk-nf S-kk-nf

------------

Rétt endurrit staðfestir

Héraðsdómi Reykjavíkur 23. maí 2014.